CELEX: 32019D1325
Language: sl
Date: 2019-05-27 00:00:00
Title: Izvedbeni sklep Komisije (EU) 2019/1325 z dne 27. maja 2019 o odobritvi odstopanja, ki ga je zahtevalo Združeno kraljestvo v zvezi s Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (notificirano pod dokumentarno številko C(2019) 3816)

6.8.2019   
               
               
                  SL
               
               
                  Uradni list Evropske unije
               
               
                  L 206/21
               
            
         IZVEDBENI SKLEP KOMISIJE (EU) 2019/1325
         z dne 27. maja 2019
         o odobritvi odstopanja, ki ga je zahtevalo Združeno kraljestvo v zvezi s Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov
         
            
               (notificirano pod dokumentarno številko C(2019) 3816)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,
         ob upoštevanju naslednjega:
         
                     (1)
                  
                  
                     Komisija je z Odločbo 2007/863/ES (2) odobrila odstopanje, ki ga je zahtevalo Združeno kraljestvo v zvezi s Severno Irsko na podlagi Direktive 91/676/EGS s čimer je pod določenimi pogoji dovolila vnos 250 kg dušika iz živinskega gnojila na hektar letno na kmetijah na Severnem Irskem z vsaj 80 % travinja.
                  
               
                     (2)
                  
                  
                     Komisija je s Sklepom 2011/128/EU (3) to odstopanje podaljšala do 31. decembra 2014, z Izvedbenim sklepom (EU) 2015/346 (4) pa je odobrila podobno odstopanje do 31. decembra 2018.
                  
               
                     (3)
                  
                  
                     Odstopanje, odobreno z Izvedbenim sklepom (EU) 2015/346, je v letu 2018 zajemalo približno 478 kmetij, kar ustreza 1,9 % skupnega števila gospodarstev in 4 % celotne neto kmetijske površine na Severnem Irskem.
                  
               
                     (4)
                  
                  
                     Združeno kraljestvo je 20. februarja 2019 Komisiji predložilo zahtevek na podlagi tretjega pododstavka odstavka 2 Priloge III k Direktivi 91/676/EGS za odstopanje z ozirom na Severno Irsko.
                  
               
                     (5)
                  
                  
                     Združeno kraljestvo v skladu s členom 3(5) Direktive 91/676/EGS uporablja akcijski program na vsem ozemlju Severne Irske.
                  
               
                     (6)
                  
                  
                     Poročilo Komisije Svetu in Evropskemu parlamentu o izvajanju Direktive 91/676/EGS za obdobje 2012–2015 (5) kaže, da je 98,2 % merilnih postaj na Severnem Irskem poročalo povprečno koncentracijo nitratov v podtalnici pod 25 mg/l, 1,2 % merilnih postaj pa povprečno koncentracijo nitratov v podtalnici nad 50 mg/l. Kar zadeva površinsko vodo, so koncentracije nitratov na vseh postajah za spremljanje pod 25 mg/l.
                  
               
                     (7)
                  
                  
                     Število kmetij na Severnem Irskem se je povečalo za 2 %, skupna kmetijska površina pa se od obdobja 2008–2011 do obdobja 2012–2015 ni spremenila. Obseg goveda se ni spremenil, medtem ko se je število ovac, prašičev in perutnine v obdobju 2012–2015 v primerjavi z obdobjem 2008–2011 povečalo za 2 %, 18 % oziroma 14 %. Povprečen nanos dušika iz živinskega gnoja je v obdobju 2012–2015 znašal 98 kg/ha, kar pomeni 1,2-odstotno zvišanje v primerjavi z obdobjem 2008-2011. Povprečen presežek fosforja je v obdobju 2012–2015 znašal 11,4 kg/ha, kar pomeni 16-odstotno zmanjšanje v primerjavi z obdobjem 2008–2011. Povprečna uporaba kemičnega dušikovega gnojila se je v obdobju 2012–2015 v primerjavi z obdobjem 2008–2011 povečala za 4,1 %. Povprečna uporaba kemičnega fosforjevega gnojila se je v obdobju 2012–2015 v primerjavi z obdobjem 2008–2011 povečala za 26 %. Vendar je bila povprečna uporaba kemičnega fosforjevega gnojila v obdobju 2012–2015 še vedno za 40 % nižja v primerjavi s povprečno uporabo tega gnojila v obdobju 2004–2007.
                  
               
                     (8)
                  
                  
                     Na Irskem je 93 % kmetijskih zemljišč namenjenih travinju. Na splošno se na travniških kmetijah 42 % površin obdeluje ekstenzivno, kar v smislu gostote pomeni eno glavo živine na hektar in manjši vnos gnojil, 4 % površin se obdeluje v okviru kmetijsko-okoljskih programov in le 25 % površin se obdeluje intenzivno z gostoto dve glavi živine na hektar ali več. 4 % kmetijskih zemljišč se uporablja za pridelavo poljščin. Povprečna uporaba kemičnih gnojil na travinju je 76 kg/ha dušika in 5 kg/ha fosforja.
                  
               
                     (9)
                  
                  
                     Za Severno Irsko je značilno, da ima veliko padavin in pretežno tla s slabim odtokom. Zaradi oviranega odtoka je na večini tal na Severnem Irskem razmeroma velika možnost denitrifikacije, ki zmanjšuje koncentracijo nitratov v tleh in zaradi tega količino nitratov, ki so podvrženi izpiranju.
                  
               
                     (10)
                  
                  
                     Za podnebje Severne Irske sta značilna enakomerno razporejena količina padavin čez leto in relativno majhen letni razpon temperatur, kar spodbuja razmeroma dolgo rastno sezono trave, od 270 dni na leto na obalnem območju na vzhodu do okoli 260 dni na leto na osrednjem nižavju.
                  
               
                     (11)
                  
                  
                     Po preučitvi zahtevka Združenega kraljestva v zvezi s Severno Irsko v skladu s tretjim pododstavkom odstavka 2 Priloge III k Direktivi 91/676/EGS in ob upoštevanju uredb o akcijskem programu za hranilne snovi (Severna Irska) 2019 (6) ter glede na izkušnje, pridobljene z odstopanjema, odobrenima z Odločbo 2007/863/ES in Izvedbenim sklepom (EU) 2015/346, Komisija meni, da vnos količine dušika iz gnoja pašne živine, ki ga predlaga Združeno kraljestvo za Severno Irsko, tj. 250 kg dušika na hektar letno, ne bo posegal v doseganje ciljev iz Direktive 91/676/EGS, če bodo izpolnjeni pogoji iz tega sklepa.
                  
               
                     (12)
                  
                  
                     Iz podpornih informacij, ki jih je predložilo Združeno kraljestvo, je razvidno, da je predlagana letna količina 250 kg dušika iz živinskega gnoja na hektar letno na kmetijah z vsaj 80 % travinja upravičena na podlagi objektivnih meril, kot so dolge rastne dobe in posevki, ki sprejmejo veliko dušika.
                  
               
                     (13)
                  
                  
                     Izvedbeni sklep (EU) 2015/346 je prenehal veljati 31. decembra 2018. Da se zadevnim kmetom zagotovijo koristi od zahtevanega odstopanja, je treba sprejeti ta sklep.
                  
               
                     (14)
                  
                  
                     Direktiva 2007/2/ES Evropskega parlamenta in Sveta (7) določa splošna pravila za vzpostavitev infrastrukture za prostorske informacije v Uniji za namene okoljskih politik Unije ter politik ali dejavnosti Unije, ki lahko vplivajo na okolje. Prostorske informacije, zbrane v okviru tega sklepa, morajo biti, kjer je primerno, skladne z določbami navedene direktive. Da bi zmanjšalo upravno breme in izboljšalo skladnost podatkov, bi moralo Združeno kraljestvo pri zbiranju potrebnih podatkov v skladu s tem sklepom, kjer je to primerno, uporabiti informacije, pridobljene v okviru integriranega administrativnega in kontrolnega sistema, vzpostavljenega na podlagi poglavja II naslova V Uredbe (EU) št. 1306/2013 Evropskega parlamenta in Sveta (8).
                  
               
                     (15)
                  
                  
                     Ukrepi iz tega sklepa so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS –
                  
               SPREJELA NASLEDNJI SKLEP:
         
            Člen 1
            Odstopanje
            Odstopanje, ki ga je zahtevalo Združeno kraljestvo v zvezi s Severno Irsko z dopisom z dne 19. februarja 2019 za vnos na zemljišča večje količine dušika iz živinskega gnoja od tiste, ki jo določa prvi stavek drugega pododstavka odstavka 2 Priloge III k Direktivi 91/676/EGS, se odobri ob upoštevanju pogojev iz členov 4 do 10.
         
         
            Člen 2
            Področje uporabe
            Odstopanje, odobreno v skladu s členom 1, se uporablja za travniške kmetije, ki jim je bilo izdano dovoljenje v skladu s členom 5.
         
         
            Člen 3
            Opredelitev pojmov
            V tem sklepu se uporabljajo naslednje opredelitve pojmov:
            
                        (a)
                     
                     
                        „trava“ pomeni trajno ali začasno travišče;
                     
                  
                        (b)
                     
                     
                        „travniška kmetija“ pomeni kmetijsko gospodarstvo, na katerem 80 % ali več kmetijske površine, ki je na voljo za gnojenje z živinskim gnojem, pokriva trava;
                     
                  
                        (c)
                     
                     
                        „pašna živina“ pomeni govedo (razen telet, rejenih za meso), ovce, jelenjad, koze in konje;
                     
                  
                        (d)
                     
                     
                        „parcela“ pomeni posamezno polje ali skupino polj, ki so enotna glede posevkov, tipa tal in praks gnojenja;
                     
                  
                        (e)
                     
                     
                        „načrt gnojenja“ pomeni predhoden izračun v zvezi z načrtovano uporabo in razpoložljivostjo hranil;
                     
                  
                        (f)
                     
                     
                        „bilanca gnojenja“ pomeni bilanco hranil na podlagi dejanske uporabe in vnosa hranil.
                     
                  
         
            Člen 4
            Vloga za izdajo dovoljenja
            
               (1)   Kmeti na travniških kmetijah lahko pri pristojnih organih vložijo zahtevek za letno dovoljenje za uporabo živinskega gnoja, ki vsebuje do 250 kg dušika na hektar letno. Dovoljenje vsebuje izjavo, da se za kmeta na travniški kmetiji izvaja ves nadzor iz člena 9.
            
            
               2.   V letnem zahtevku iz odstavka 1 se vložnik pisno obveže, da bo izpolnjeval pogoje iz členov 6 in 7.
            
         
         
            Člen 5
            Izdaja dovoljenja
            Dovoljenja za vnos količine živinskega gnoja, ki vsebuje do 250 kg dušika na hektar letno, se izdajo pod pogoji iz členov 6 in 7.
         
         
            Člen 6
            Pogoji glede uporabe gnoja in drugih gnojil
            
               1.   Količina živinskega gnoja pašne živine, ki se letno vnese v tla na travniških kmetijah, vključno z živalskimi iztrebki, ne presega količine gnoja, ki vsebuje 250 kg dušika na hektar, pod pogoji iz odstavkov 2 do 8.
            
            
               2.   Skupni vnos dušika ne presega predvidljivih potreb po hranilih posevka niti največje stopnje gnojenja za travniško kmetijo, določene v uredbah o akcijskem programu za hranilne snovi (Severna Irska) 2019, in upošteva vnos iz tal.
            
            
               3.   Vsaka travniška kmetija pripravi in vodi načrt gnojenja, v katerem sta opisana kolobarjenje na kmetijskem zemljišču ter načrtovani vnos živinskega gnoja in drugih gnojil. Načrt gnojenja vključuje najmanj naslednje:
               
                           (a)
                        
                        
                           načrt za kolobarjenje, ki opredeljuje naslednje:
                           
                                       —
                                    
                                    
                                       površino parcel s travo,
                                    
                                 
                                       —
                                    
                                    
                                       površino parcel z drugimi posevki,
                                    
                                 
                                       —
                                    
                                    
                                       skico zemljevida, ki prikazuje lokacijo posameznih parcel,
                                    
                                 
                     
                           (b)
                        
                        
                           število glav živine na travniški kmetiji;
                        
                     
                           (c)
                        
                        
                           opis sistema namestitve in sistema za skladiščenje gnoja, vključno z velikostjo prostora, ki je na razpolago za skladiščenje gnoja;
                        
                     
                           (d)
                        
                        
                           izračun proizvedenega dušika in fosforja iz gnojila na travniški kmetiji;
                        
                     
                           (e)
                        
                        
                           količino, vrsto in lastnosti gnoja, dostavljenega zunaj travniške kmetije ali na travniško kmetijo;
                        
                     
                           (f)
                        
                        
                           predvidene potrebe posevka po dušiku in fosforju na posameznih parcelah;
                        
                     
                           (g)
                        
                        
                           rezultate analize tal glede stanja dušika in fosforja v tleh, če so na voljo;
                        
                     
                           (h)
                        
                        
                           lastnosti gnojila, ki se bo uporabilo;
                        
                     
                           (i)
                        
                        
                           izračun vnosa dušika in fosforja z gnojem na posameznih parcelah;
                        
                     
                           (j)
                        
                        
                           izračun vnosa dušika in fosforja s kemičnimi in drugimi gnojili na posameznih parcelah.
                        
                     Načrt gnojenja je na travniški kmetiji na voljo pred 1. marcem vsakega koledarskega leta. Spremeniti ga je treba najpozneje sedem dni po vsaki spremembi kmetijske prakse na travniški kmetiji.
            
            
               4.   Za vsako travniško kmetijo se pripravi in vodi bilanca gnojenja, vključno z informacijami o upravljanju vnosov dušika in fosforja ter upravljanju talne vode. Pristojnemu organu se za vsako koledarsko leto predloži do 31. marca naslednjega koledarskega leta.
            
            
               5.   Na vsaki travniški kmetiji se izvajata redno vzorčenje in analiza tal v zvezi z dušikom in fosforjem.
               Vzorčenje in analiza se izvajata najmanj enkrat na štiri leta za vsako homogeno površino na travniški kmetiji, ob upoštevanju kolobarjenja in značilnosti tal.
               Izvede se vsaj ena analiza na pet hektarjev kmetijskega zemljišča.
               Rezultati analize dušika in fosforja v tleh so dostopni na travniški kmetiji.
            
            
               6.   Živinskega gnoja se ne sme nanašati jeseni pred začetkom setve trave.
            
            
               7.   Kmet za vsako travniško kmetijo zagotovi, da fosforna bilanca, izračunana v skladu z metodologijo iz uredb o akcijskem programu za hranilne snovi (Severna Irska) 2019, ne pokaže presežka, večjega od 10 kg, fosforja na hektar letno.
            
            
               8.   Vsaj 50 % gnojevke, pridobljene na gospodarstvu, se vsako leto uporabi do 15. junija. Za vsako uporabo gnojevke po 15. juniju vsako leto se uporabi oprema za razprševanje gnojevke z nizkimi emisijami.
            
         
         
            Člen 7
            Pogoji glede upravljanja zemljišč
            
               1.   Začasno travinje se orje spomladi.
            
            
               2.   Preorani travi na vseh tipih tal takoj sledijo posevki z visoko potrebo po dušiku.
            
            
               3.   Kolobarjenje ne vključuje stročnic ali drugih rastlin, ki vežejo atmosferski dušik. Vendar pa kolobarjenje lahko vključuje deteljo v travinju z manj kot 50 % detelje in druge stročnice, podsejane s travo.
            
         
         
            Člen 8
            Spremljanje
            
               1.   Pristojni organi zagotovijo, da se pripravijo zemljevidi, ki prikazujejo:
               
                           (a)
                        
                        
                           delež travniških kmetij v vsakem okrožju, za katere je izdano dovoljenje;
                        
                     
                           (b)
                        
                        
                           delež živine v vsakem okrožju, za katero je izdano dovoljenje;
                        
                     
                           (c)
                        
                        
                           delež kmetijskih zemljišč v vsakem okrožju, za katere je izdano dovoljenje;
                        
                     
                           (d)
                        
                        
                           lokalno rabo tal.
                        
                     Navedeni zemljevidi se posodobijo vsako leto.
            
            
               2.   Pristojni organi spremljajo tla, površinsko in podzemno vodo ter Komisiji posredujejo podatke o koncentraciji dušika in fosforja v talni vodi, o mineralnem dušiku v profilu tal in o koncentraciji nitratov v podzemni in površinski vodi, tako pod pogoji odstopanja kot tudi pod pogoji brez odstopanja. Spremljanje se izvede na kmetijskih gospodarstvih in na kmetijskih območjih spremljanja. Kraji spremljanja so reprezentativni za glavne tipe tal in stopnje intenzivnosti, prevladujoče prakse gnojenja in glavne posevke.
            
            
               3.   Pristojni organi poostreno spremljajo kakovost vode na kmetijskih območjih, ki se nahajajo v bližini najbolj občutljivih vodnih teles.
            
            
               4.   Pristojni organi izvajajo preglede lokalne rabe zemljišč, kolobarjenja in kmetijskih praks za travniške kmetije, za katere je izdano dovoljenje.
            
            
               5.   Informacije in podatki, zbrani z analizo hranil iz člena 6(5) in spremljanja iz odstavka 2 tega člena, se uporabijo za modelno zasnovane izračune obsega izgub dušika in fosforja na travniških kmetijah, za katere je bilo izdano dovoljenje.
            
         
         
            Člen 9
            Nadzor in pregledi
            
               1.   Pristojni organi izvajajo upravni nadzor nad vsemi zahtevki za dovoljenje, da ocenijo skladnost s pogoji, določenimi v členih 6 in 7. Če nadzor pokaže, da navedeni pogoji niso izpolnjeni, se zahtevek zavrne, vložnika pa obvesti o razlogih za zavrnitev.
            
            
               2.   Pristojni organi vzpostavijo program poljskih pregledov travniških kmetij, vključenih v dovoljenja, na podlagi tveganja in z ustrezno pogostostjo ob upoštevanju rezultatov nadzora iz prejšnjih let in rezultatov splošnega naključnega nadzora upoštevanja zakonodaje, s katero se izvaja Direktiva 91/676/EGS, in kakršnih koli informacij, ki bi kazale na neskladnost s pogoji iz členov 6 in 7.
            
            
               3.   Poljski pregledi se izvedejo na vsaj 5 % travniških kmetij, vključenih v dovoljenja, da se oceni skladnost s pogoji iz členov 6 in 7.
            
            
               4.   Kadar se ugotovi, da v katerem koli letu travniška kmetija, vključena v dovoljenje, ni izpolnjevala pogojev iz členov 6 in 7, se imetnika dovoljenja kaznuje v skladu z nacionalnimi predpisi, naslednje leto pa ni upravičen do dovoljenja.
            
            
               5.   Pristojnim organom se dodelijo potrebna pooblastila in sredstva za preverjanje skladnosti s pogoji za dovoljenje, izdano v skladu s tem sklepom.
            
         
         
            Člen 10
            Poročanje
            Pristojni organi vsako leto do 30. junija Komisiji predložijo poročilo, ki vključuje naslednje informacije:
            
                        (a)
                     
                     
                        zemljevide, ki za vsako upravno enoto prikazujejo delež kmetij, živine in kmetijskih zemljišč, za katere je odobreno dovoljenje, kot tudi zemljevide, ki prikazujejo lokalno rabo zemljišč, iz člena 8(1);
                     
                  
                        (b)
                     
                     
                        rezultate spremljanja kakovosti podzemne in površinske vode, kar zadeva koncentracijo nitratov, vključno z informacijami o trendih kakovosti vode, tako pod pogoji odstopanja kot tudi pod pogoji brez odstopanja, ter učinek odstopanja na kakovost vode, iz člena 8(2);
                     
                  
                        (c)
                     
                     
                        rezultate spremljanja tal, kar zadeva koncentracijo dušika in fosforja v talni vodi ter mineralnega dušika v profilu tal, tako pod pogoji odstopanja kot tudi pod pogoji brez odstopanja, iz člena 8(2);
                     
                  
                        (d)
                     
                     
                        povzetek in oceno podatkov, pridobljenih pri poostrenem spremljanju kakovosti vode, iz člena 8(3);
                     
                  
                        (e)
                     
                     
                        rezultate pregledov lokalne rabe zemljišč, kolobarjenja in kmetijskih praks iz člena 8(4);
                     
                  
                        (f)
                     
                     
                        rezultate modelno zasnovanih izračunov obsega izgub nitratov in fosforja na kmetijah, ki jim je bilo izdano dovoljenje, iz člena 8(4);
                     
                  
                        (g)
                     
                     
                        oceno izvajanja pogojev za dovoljenje na podlagi rezultatov upravnega nadzora in poljskih pregledov iz člena 9(1) in (2);
                     
                  
                        (h)
                     
                     
                        podatke o spreminjanju števila glav živine in proizvodnji gnoja za vsako kategorijo živine na Severnem Irskem in na travniških kmetijah, ki jim je bilo izdano dovoljenje;
                     
                  
                        (i)
                     
                     
                        primerjalno analizo nadzora nad travniškimi kmetijami na Severnem Irskem, za katere je izdano dovoljenje, in travniškimi kmetijami na Severnem Irskem, za katero ni izdano dovoljenje.
                     
                  Prostorske informacije, vsebovane v poročilu, so skladne, kjer je primerno, z Direktivo 2007/2/ES. Zadevni organi pri zbiranju potrebnih podatkov uporabljajo, kadar je to ustrezno, informacije, pridobljene v okviru integriranega administrativnega in kontrolnega sistema, vzpostavljenega v skladu s členom 67(1) Uredbe (EU) št. 1306/2013.
         
         
            Člen 11
            Obdobje uporabe
            Ta sklep preneha veljati 31. decembra 2022.
         
         
            Člen 12
            Naslovnik
            Ta sklep je naslovljen na Združeno kraljestvo Velika Britanija in Severna Irska.
         
         
            V Bruslju, 27. maja 2019
            
               
                  Za Komisijo
               
               Karmenu VELLA
               
                  Član Komisije
               
            
         
         
            (1)  UL L 375, 31.12.1991, str. 1.
         
            (2)  Odločba Komisije 2007/863/ES z dne 14. decembra 2007 o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 337, 21.12.2007, str. 122).
         
            (3)  Sklep Komisije 2011/128/EU z dne 24. februarja 2011 o spremembi Odločbe 2007/863/ES o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 51, 25.2.2011, str. 21).
         
            (4)  Izvedbeni sklep Komisije (EU) 2015/346 z dne 9. februarja 2015 o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 60, 4.3.2015, str. 42).
         
            (5)  Poročilo Komisije Svetu in Evropskemu parlamentu z dne 4. maja 2018 o izvajanju Direktive Sveta 91/676/EGS o varstvu voda pred onesnaževanjem z nitrati iz kmetijskih virov na podlagi poročil držav članic za obdobje 2012–2015 (COM(2018) 257 final).
         
            (6)  SR 2019 št. 81.
         
            (7)  Direktiva 2007/2/ES Evropskega parlamenta in Sveta z dne 14. marca 2007 o vzpostavitvi infrastrukture za prostorske informacije v Evropski skupnosti (INSPIRE) (UL L 108, 25.4.2007, str. 1).
         
            (8)  Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (EC) No 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).